De to danske OL-deltagere i badminton Jan Ø. Jørgensen og Joachim Fischer var ude i et lusket ærinde, da Usain Bolt søndag løb sig til endnu en guldmedalje i 100 meter-finalen.

De to havde nemlig ikke billet til det olympiske stadion, og derfor snød de sig forbi vagterne for at komme ind, skriver stiften.dk.

- btw så svindlede fischer og jeg os ind på atletik stadion her til aften, fortæller Jan Ø. Jørgensen på Twitter og uddyber.

Havde forkerte bogstaver

- Man viser sin akkreditering super hurtigt så de ikk ser man mangler de rette bogstaver også prøver man at ligne en atletikudøver.

Begge badmintonspillere havde akkrediteringskort med påførte bogstaver, der gav adgang til badmintonarenaen og ikke til atletik, men det afholdte dem altså ikke fra at gøre forsøget, ved at lade som om, at de var atletikudøvere.

Faktisk var de to danske spillere ganske vedholdende, da de ifølge stiften.dk blev afvist to gange, før det tredje gang lykkedes dem at snyde vagterne.

2 milliarder så med under finalen

Billetter til 100 meter-finalen søndag aften var den klart mest eftertragtede vare under OL. Man vurdrer at over to millioner mennesker havde søgt om at få en af de 80.000 billetter til netop den aften på det olympiske stadion.